1 करोड़ 35 लाख खर्च हुए, फिर भी पड़े तालाब तलाई
भास्कर न्यूज | मोड़क स्टेशन
पिछलेवर्ष मुख्यमंत्री जल स्वावलंबन योजना में 1 करोड़ 35 लाख की लागत से तीन तलाई, तीन तालाब का निर्माण कार्य करवाया गया था। इतनी राशि खर्च होने के बाद भी किसी भी तलाई या तालाब में पानी नहीं है। सभी दिसम्बर माह में ही खाली हो गए थे।
तीन तलाई और दो तालाबों का निर्माण वन विभाग ने किया था। एक तालाब का निर्माण जल संसाधन विभाग ने किया था। इन निर्माणों में हुई अनियमितताओं की शिकायत सीएम, कलक्टर और संभागीय आयुक्त को प्रधान भगवान सिंह धाकड़ ने कर रखी है। वन विभाग ने सहरावदा पंचायत में तीन तलाइयों का निर्माण करवाया था, जिनमें 40 लाख की राशि खर्च की गई थी। दो तालाब मायला में 35 लाख, कुदायला में 30 लाख की राशि खर्च की थी। निमाना में तालाब पर एनीकट और तालाब की पिंचिंग पर 30 लाख खर्च किए, परन्तु किसी भी जलाशय में पानी नहीं रुका। तत्कालीन वनपाल रघुवीर मीणा द्वारा दी गई जानकारी के अनुसार इन तलाइयों में दो के लिए 15 -15 लाख और एक के लिए 10 लाख रु स्वीकृत हुए थे। तीनों तलाइयां जेसीबी मशीन द्वारा खुदवाई गई। इस कार्य पर 27 जन 2016 से 20 जून 2016 तक कार्य हुआ।
विभाग द्वारा जगहों का सही चयन नहीं करने और निर्माण कार्य में अनियमितता बरतने से सभी जलस्रोतों में पानी का भंडारण नहीं हुआ। निमाना में एनीकट में सुराख में से पानी बह गया। सरपंच गिरजेश वैष्णव ने सम्बन्धित अधिकारियों को एनीकट में सुराख़ के लिये कहा था। अधिकारियों ने सुराख़ को बन्द नहीं किया। निमाना के वार्ड पंच मिश्रा ने बताया कि जब निर्माण चल रहा था तब भी अधिकारियो को शिकायत ठेकेदार की की थी।
^बारिश में तीनों तलाइयों में काफी पानी आया था, लेकिन बाद में जमीन में बैठ गया। जिसके कारण तलाइयां खाली हो गई। पानी जमीन में जाने से भूगर्भ जलस्तर रिचार्ज हुआ है। दूसरे पहले बारिश के दिनों में गुंजल कॉलोनी में पानी भरता था जो तलाई निर्माण के कारण नहीं भरा। तलाइयों के लिए जगह तो हमने ही प्रस्तावित की थी, लेकिन उच्चाधिकारियों की स्वीकृति के बाद ही इन्हें खुदवाया गया था। -लीलारामशर्मा, रेंजर
^वनाधिकारियों द्वारा तलाई के लिए गलत जगह का चुनाव किया गया। जहां तलाई बनाई गई, उसके सामने बंद पड़ी खदान है। दोनों तालाबों का निर्माण कार्य सही नहीं किया गया है। इसकी शिकायत उच्च अधिकारियों को की हुई है। -भगवानसिंह धाकड़, प्रधान
^कार्य में गुणवत्ता का पूरा ध्यान रखा गया है। पहले वर्ष में पानी नहीं रुकता। पानी ज़मीन में चला जाता है। जल स्तर बढ़ता है। आगामी वर्षों में सभी में में पानी रुकेगा। कुदायला के तालाब में अभी भी थोड़ा पानी रुका हुआ है। -एलएसराणावत, डीएसओ
मोड़क स्टेशन खाली पड़ा हुआ निमाना का तालाब।
बर्बादी
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva